Ομιλία Προέδρου ΕΝΑΕ σε Συνέδριο για Υδατικούς Πόρους
Το νερό είναι θείο δώρο. Είναι ζωή. Η διαθεσιμότητα νερού καλής ποιότητας συνιστά βασικό στοιχείο των σύγχρονων κοινωνιών. Ένα στοιχείο που η απώλειά του μας φαίνεται τελείως αδιανόητη.

Σύμφωνα με την Έκθεση Περιβαλλοντικών Επιδόσεων του 2000 που υπέβαλε η χώρα μας στον ΟΟΣΑ, η Ελλάδα είναι απλόχερα προικισμένη με υδατικούς πόρους.

Λόγω, όμως, της ανομοιογενούς κατανομής τους μέσα στον ελλαδικό χώρο καθίσταται ιδιαίτερα δύσκολη η διαχείριση και η βιώσιμη χρήση τους.

Γι αυτό και αποτελεί αδήριτη ανάγκη η ανάπτυξη μιας συνολικής στρατηγικής διαχείρισης των υδατικών πόρων, καθώς και η βελτίωση της συμμόρφωσης με την υπάρχουσα νομοθεσία που καλύπτει τα ζητήματα υδατικών πόρων.

Αποτελεί αδήριτη ανάγκη να συνειδητοποιήσουμε όλοι, Κράτος, Αυτοδιοίκηση και πολίτες, ότι τα υδάτινα αποθέματα όχι μόνο δεν είναι ανεξάντλητα,

αλλά ότι έχουμε ήδη φτάσει σε οριακό σημείο λόγω της ανεξέλεγκτης εκμετάλλευσής τους.

Κι όμως… Το πόσιμο, το καλής ποιότητας νερό και στη χώρα μας, αλλά και παγκοσμίως υποβαθμίζεται συνεχώς και καθίσταται είδος εν ανεπαρκεία.
Σε πολλές περιπτώσεις κρατών, όπως είναι η Ελλάδα, το πρόβλημα οξύνεται ακόμη περισσότερο λόγω της κακής διαχείρισης των υδατικών πόρων.

Η ανεξέλεγκτη οικιστική ανάπτυξη, οι υδροβόρες καλλιέργειες και η αλόγιστη σπατάλη κυρίως στη γεωργία, η τουριστική ανάπτυξη που φτάνει στην κορύφωσή της μέσα στο καλοκαίρι, δηλαδή στην πιο ξηρή περίοδο του υδρολογικού κύκλου, τα πλημμελώς συντηρούμενα δίκτυα ύδρευσης, η μη επαναχρησιμοποίηση δευτερογενών και τριτογενών επεξεργασμένων λυμάτων είναι μερικοί από τους παράγοντες που συντελούν προς αυτή την κατεύθυνση.
Είναι προφανές και στον πλέον καλόπιστο ότι το μέχρι πρότινος ανύπαρκτο νομικό πλαίσιο, η επιπόλαιη χαλαρότητα με την οποία αντιμετωπίζαμε ως κράτος το πιο σημαντικό αγαθό για τη ζωή, συνιστούσαν εγκληματική αμέλεια.

Γι αυτή την αμέλεια κινδυνεύουμε να πληρώσουμε ένα πολύ υψηλό τίμημα.

Ένα τίμημα που θα επιβαρύνει κυρίως τις επόμενες γενιές.

Ένα τίμημα που πρέπει να αποφύγουμε πάσει θυσία.
Γι αυτό και όλοι αντιμετωπίσαμε με πολύ μεγάλη ανακούφιση την ανάληψη σημαντικών πρωτοβουλιών από την πλευρά του ΥΠΕΧΩΔΕ προς τη σωστή κατεύθυνση.

Μετά από μεγάλη καθυστέρηση, η Ελλάδα επιτέλους ενσωμάτωσε στο εθνικό δίκαιο την Οδηγία Πλαίσιο 2000/60 για τα Νερά.

Ο Ν.3199/2003 και το Π.Δ. 51/2007 επιβάλλουν τη διασφάλιση της αειφορίας των υδάτων μέσα από τη διαχείριση και την προστασία τους, ορίζοντας μάλιστα και χρονικό όριο για την επίτευξη των στόχων τους, το 2015.
Επιβάλλουν την επίτευξη, ως το 2015, καλής ποιοτικής και ποσοτικής κατάστασης και την αποτροπή της περαιτέρω υποβάθμισης όλων των υδάτων της χώρας.
Παράλληλα,

η πρόσφατη κατάρτιση Εθνικού Προγράμματος Διαχείρισης και Προστασίας των Υδατικών Πόρων της χώρας, το οποίο αποτελεί δομικό στοιχείο για την εφαρμογή της Οδηγίας Πλαισίου

η συγκρότηση των κατάλληλων υπηρεσιών, Κεντρικής Υπηρεσίας Υδάτων, Περιφερειακών Διοικήσεων Υδάτων, Εθνικό Συμβούλιο Υδάτων κλπ.

η αναβάθμιση της Εθνικής Τράπεζας Υδρολογικής και Μετεωρολογικής Πληροφορίας

είναι όλα αυτά πολύ σημαντικά βήματα, προς την επίτευξη του στόχου της αναχαίτισης του κατήφορου που έχει πάρει η χώρα αναφορικά με τη διαχείριση των υδάτων.
Όμως, το πρόβλημα δεν έχει λυθεί.

Το πρόβλημα και η πρόκληση παραμένουν και απαιτούν λύσεις.

Η κατάσταση επιδεινώνεται κάθε μέρα που περνά και όλοι έχουμε ευθύνη και χρέος να ενεργήσουμε προς αυτή την κατεύθυνση.

Γιατί μπορεί σήμερα να θεωρούνται ελλειμματικά μόνο τα υδατικά διαμερίσματα της Θεσσαλίας, της Ανατολικής Πελοποννήσου και των Νήσων Αιγαίου.

Αλλά σύμφωνα με τις επίσημες προβλέψεις, με τους σημερινούς ρυθμούς αύξησης των αναγκών, θα γίνουν ελλειμματικά και τα διαμερίσματα της Βόρειας Πελοποννήσου, της Ανατολικής Στερεάς, της Αττικής, της Κεντρικής Μακεδονίας και της Θράκης.

Με άλλα λόγια, σχεδόν όλη η χώρα, σχεδόν το σύνολο του πληθυσμού (σίγουρα τα μεγάλα αστικά κέντρα) θα αντιμετωπίζουν σοβαρό πρόβλημα ύδρευσης.
Αυτή είναι η μία όψη της υπόθεσης.

Η όψη που σχετίζεται με τη θετική και ευεργετική πλευρά του νερού.

Υπάρχει, όμως και μια άλλη πλευρά. Είναι η αρνητική, η καταστροφική πλευρά των νερών.

Ιδιαίτερα μάλιστα μετά τις πρόσφατες πυρκαγιές στη χώρα και ειδικότερα και στην περιοχή μας, το νερό μπορεί να αποτελέσει για μας μια μεγάλη απειλή.

Οι πλημμύρες ήταν ο βασικός φόβος όλων των πυρόπληκτων το χειμώνα που μας πέρασε και παραμένει ένας τεράστιος κίνδυνος μέχρι να ολοκληρωθούν τα αντιπλημμυρικά έργα στην περιοχή.

Έχουμε, λοιπόν, μπροστά μας κάποια σενάρια τρομακτικά, αλλά καθόλου μακρινά. Σενάρια που, αν επιβεβαιωθούν, θα αλλάξουν ριζικά τον τρόπο ζωής μας, θα υποβαθμίσουν σημαντικά την ποιότητα της ζωής μας, θα φέρουν ασθένειες και καταστροφές.

Η Τοπική Αυτοδιοίκηση, η Νομαρχιακή Αυτοδιοίκηση έχει λόγο, έχει ευθύνη, έχει και την πρόθεση να συμβάλει με όλες τις δυνάμεις της για να αντιμετωπιστεί το πρόβλημα.
Όμως, για μια ακόμη φορά, η Νομαρχιακή Αυτοδιοίκηση έχει να αντιμετωπίσει πολλά και μεγάλα εμπόδια σε αυτή την προσπάθεια. Συγκεκριμένα, ο ρόλος της Νομαρχιακής Αυτοδιοίκησης απουσιάζει από τη θεσμοθετημένη δομή της Πολιτείας για τη Διαχείριση των Υδατικών Πόρων στη χώρα.

Η απουσία της αντισταθμίζεται από άλλους φορείς, μικρότερης διοικητικής ευθύνης.
Αυτή η πραγματικότητα συνιστά αντίφαση και δημιουργεί παρενέργειες, τόσο σε ότι αφορά στην προστασία των υδατικών πόρων, όσο και στο σχεδιασμό έργων για την ορθολογική αξιοποίηση των υδατικών πόρων.

Είναι χαρακτηριστικό ότι τα περισσότερα προβλήματα υπεραντλήσεων και υφαλμύρωσης έχουν διαδημοτικό χαρακτήρα. Χαρακτηριστικό παράδειγμα το Αργολικό πεδίο.

Τα έργα ταμίευσης  επιφανειακών νερών, τα οποία προβλέπεται να αποτελέσουν προτεραιότητα στα αμέσως επόμενα χρόνια, θα πρέπει να είναι διαδημοτικού χαρακτήρα για να είναι αντιμετωπίσιμα από πλευράς δαπανών και εύστοχα ως προς την χρησιμότητά τους.

Και στις δυο παραπάνω περιπτώσεις ο ρόλος της Ν.Α. είναι καθοριστικός από πλευράς υποστήριξης.
Αντίστοιχα, ο ρόλος των Δ/νσεων Υδάτων των Περιφερειών θα πρέπει να είναι συντονιστικός.

Η άμεση εμπλοκή τους στην αξιολόγηση και αδειοδότηση έργων υδροληψίας σε τοπικό επίπεδο (είτε δήμων είτε ιδιωτών) είναι άστοχη, αφού απουσιάζει η άμεση γνώση των αντικειμενικών όρων πάνω στους οποίους επιβάλλεται να βασίζεται η έγκριση η μη του εκάστοτε υδροληπτικού έργου.

Σήμερα, η Τοπική Αυτοδιοίκηση έχει μόνο υποχρεώσεις και αυτές συνίστανται στον τακτικό έλεγχο της ποιότητας των νερών ύδρευσης.

Όμως δεν έχει την δυνατότητα της ποσοτικής προστασίας των υδροληπτικών έργων ύδρευσης από την πληθώρα των ιδιωτικών αντίστοιχων έργων.

Πρόκειται για ένα πρόβλημα που παραμένει εδώ και χρόνια και έχει σημαντικές οικονομικές και κοινωνικές επιπτώσεις. Το αποτέλεσμα το βιώνουμε καθημερινά.

Από καιρό σε καιρό οι δήμοι αναζητούν νέους υδατικούς πόρους λόγω εξάντλησης από την υπερεκμετάλλευση των υδροφόρων από τις ανεξέλεγκτες ιδιωτικές αντλήσεις.
Για την αντιμετώπιση αυτής της πανελλαδικής κακοδιαχείρισης είναι απολύτως απαραίτητο να ενισχυθούν οι Νομαρχιακές Αυτοδιοικήσεις με υποδομές, πόρους και το κατάλληλο επιστημονικό προσωπικό ώστε να είναι σε θέση να ανταποκριθούν στις υψηλές απαιτήσεις του ρόλου αυτού.
Παράλληλα, είναι απαραίτητη η θεσμική κατοχύρωση του ρόλου της Νομαρχιακής Αυτοδιοίκησης για τη διεξαγωγή άμεσων ελέγχων στα υφιστάμενα ιδιωτικά έργα υδροληψίας ως προς τις αντλούμενες ποσότητες νερού και την αποφυγή υπεραντλήσεων.

Εμείς από την πλευρά μας, η ΕΝΑΕ, η Νομαρχιακή Αυτοδιοίκηση, είμαστε έτοιμοι, έχουμε τη βούληση να συμβάλουμε στην προσπάθεια.
Μάλιστα, η διοργάνωση του συνεδρίου αυτού εντάσσεται στο πλαίσιο της κοινής απόφασης ΕΝΑΕ και ΚΕΔΚΕ να αναδείξουν, να συντονίσουν και να εντατικοποιήσουν την προσπάθεια που καταβάλλεται και πρέπει να καταβάλλεται από τους φορείς του πρώτου και του δεύτερου βαθμού αυτοδιοίκησης να συμβάλουν στην προσπάθεια ορθολογικής διαχείρισης των υδάτων.

Στο πλαίσιο αυτού του συνεδρίου θα έχουμε την ευκαιρία να ακούσουμε ειδικούς στο ζήτημα εισηγητές να αναπτύσσουν τις θέσεις της ΕΝΑΕ και της ΚΕΔΚΕ για τη διαχείριση των υδατικών πόρων, με βάση και τη σχετική πρόσφατη μελέτη του ΙΤΑ που εξετάζει ειδικά το ρόλο και τις αρμοδιότητες της Αυτοδιοίκησης για το ζήτημα αυτό.

Στη συζήτηση που θα ακολουθήσει αυτές τις εισηγήσεις, όλοι θα έχουμε την ευκαιρία να καταθέσουμε τις απόψεις, τις εμπειρίες, τις ενστάσεις μας, ώστε να διαμορφώσουμε την κοινή θέση και πρότασή μας για ένα ζήτημα ζωτικής σημασίας.
Από την πλευρά μου, θεωρώ ότι η Αυτοδιοίκηση και οφείλει και μπορεί να αναλάβει ενεργό ρόλο στην εθνική προσπάθεια. Ρόλο που πρέπει να επικεντρωθεί στους ακόλουθους τομείς δράσης:
Κατ’αρχήν, έχει ιδιαίτερη σημασία η προστασία των υπόγειων υδάτων. Τα υπόγεια ύδατα είναι τα Στρατηγικά Αποθέματα που χρειάζεται να διασφαλίσουμε, για να εξασφαλίσουμε την απρόσκοπτη ύδρευση στο μέλλον.

Με μέτρα όπως ο περιορισμός της απώλειας ύδατος, η υποκατάσταση των υπογείων υδάτων με επιφανειακά, η εφαρμογή μέτρων μείωσης των σημειακών πηγών ρύπανσης (όπως είναι οι βόθροι), η υιοθέτηση ορθών γεωργικών πρακτικών για τη μείωση και των διάχυτων πηγών ρύπανσης (που είναι, ως επί το πλείστον, γεωργικής προέλευσης και αφορά σε φυτοφάρμακα, νιτρικά κλπ) είναι μερικά μόνο από τα μέτρα που μπορούν να ληφθούν για τη διάσωση των πολύτιμων υπόγειων υδάτων.
Ένα δεύτερο βήμα πρέπει να είναι η εξοικονόμηση ύδατος μέσω της επεξεργασίας των λυμάτων.

Ήδη γίνεται σημαντική πρόοδος με τη βοήθεια των πόρων τόσο του Γ΄ ΚΠΣ όσο και της Δ΄ Προγραμματικής Περιόδου, αφού προχωρά η επίτευξη του στόχου όλοι οι οικισμοί άνω των 2.000 κατοίκων να έχουν δίκτυα αποχέτευσης και βιολογικούς καθαρισμούς.
Όμως, έμφαση θα πρέπει να δοθεί επίσης και στη διαχείριση των βιομηχανικών αποβλήτων, καθώς και να ενισχυθούν οι προσπάθειες προεπεξεργασίας, παρακολούθησης και ελέγχου, καθώς και συγκέντρωσης των παραγωγικών και βιομηχανικών μονάδων σε βιομηχανικές περιοχές.
Επιπλέον, η αξιοποίηση και ανάπτυξη των επιφανειακών υδατικών πόρων τίθεται στο επίκεντρο της προσπάθειας.

Με μεγάλα υδραυλικά έργα υποδομής, με έργα βελτίωσης της κατάστασης των υδροφορέων, εξοικονόμησης ενέργειας από τις αντλήσεις, βελτίωσης των συνθηκών ύδρευσης μπορούμε να προστατεύσουμε τα επιφανειακά νερά, που συνιστούν τη  μεγάλη πλειοψηφία των νερών που χρησιμοποιούμε καθημερινά και στην Ελλάδα.
Ένα ακόμη σημαντικό βήμα θα είναι να προχωρήσουμε στην καταγραφή των αναγκών μας σε νερό, στον προσδιορισμό της προσφοράς και της ζήτησης σε νερό και στην αντιπαραβολή τους.

Έτσι θα αποθηκεύουμε τις πλεονασματικές ποσότητες νερού στις υγρές περιόδους, προκειμένου να έχουμε διαθέσιμες επαρκείς ποσότητες στις ξηρές περιόδους.
Η αποτελεσματική διαχείριση της ζήτησης για όλες τις χρήσεις –και ειδικά για την άρδευση- είναι απαραίτητη προϋπόθεση για τη βιώσιμη διαχείριση των υδατικών πόρων.
Η αντιπλημμυρική προστασία αποτελεί επίσης κεντρικό στόχο της προσπάθειας, ιδιαίτερα μάλιστα για περιοχές που, όπως και η Μεσσηνία, έχουν πληγεί από τις τεράστιες περσινές πυρκαγιές.

Πρέπει να γίνει άμεσα σχεδιασμός για τον περιορισμό των κινδύνων από πλημμύρες με τη χρηματοδότηση αντιπλημμυρικών έργων και με πρώτη προτεραιότητα στις περιοχές αυξημένης επικινδυνότητας, όπως η Αττική και οι μεγάλες πόλεις, οι πυρόπληκτες περιοχές, ο Έβρος.
Παράλληλα, η σύναψη διακρατικών συμφωνιών με τα όμορα κράτη, τη Βουλγαρία, την Τουρκία, την ΠΓΔΜ, θα στοχεύει στη μακροπρόθεσμη ολοκληρωμένη διαχείριση και προστασία της ποιότητας των υδατικών πόρων, αλλά και στην εξασφάλιση της ελάχιστης περιβαλλοντικής παροχής για τα σημαντικά οικοσυστήματα της περιοχής.

Τέλος, σημαντικό πρόβλημα αποτελεί η έλλειψη οικονομικής ανάλυσης των χρήσεων νερού.

Είναι, λοιπόν, απαραίτητη η κοστολόγηση των χρήσεων και έργων αξιοποίησης νερού και ο επιμερισμός κόστους και οφέλους στις επιμέρους χρήσεις, σε συνδυασμό με ένα σύστημα κινήτρων, επιδοτήσεων και αποζημιώσεων.
Φίλες και φίλοι,
Η Τοπική Αυτοδιοίκηση έχει ιδιαίτερο ρόλο να παίξει στην ορθολογική διαχείριση και προστασία των υδατικών πόρων της χώρας.

Βρισκόμαστε αυτό το διήμερο εδώ, για να οργανώσουμε την περαιτέρω δραστηριοποίησή μας ώστε να συμβάλουμε όσο το δυνατόν περισσότερο σε ένα εθνικό στοίχημα.

Ένα στοίχημα για ένα καλύτερο μέλλον για εμάς και για τις επόμενες γενιές.

Έναν αγώνα δρόμου με αντίπαλο το χρόνο, αλλά και τον ίδιο τον κακό εαυτό μας.

Μια μάχη ενάντια στις κακές συνήθειες και πρακτικές δεκαετιών, που κινδυνεύουμε να τις πληρώσουμε ακριβά.
Εύχομαι ολόψυχα Καλή Επιτυχία στο Διήμερο Συνέδριό μας.

Περιμένω με μεγάλο ενδιαφέρον να ακούσω τόσο τον κο Υπουργό όσο και τους διακεκριμένους ομιλητές, καθώς και τις παρεμβάσεις όλων των συνέδρων.

Και ελπίζω αυτό το συνέδριο να αποτελέσει το πρώτο μιας σειράς ανάλογων συναντήσεων που θα αναδείξουν το ρόλο της Τοπικής Αυτοδιοίκησης σε καίρια ζητήματα πρωταρχικής σημασίας για τη χώρα και για όλους τους Έλληνες.

